述懷
作者：歐陽修
朝代：宋

paragraphs: 歲律忽其周，陰風慘遼夐。
孤懷念時節，朽質驚衰病。
憶始來京師，街槐綠方映。
清霜一以零，眾木少堅勁。
物理固如此，人生寧久盛。
當時不樹立，後世猶譏評。
顧我實孤生，饑寒談孔孟。
壯年猶勇爲，刺口論時政。
中間蒙選擢，官實居諫諍。
豈知身愈危，惟恐職不稱。
十年困風波，九死出檻穽。
再生君父恩，如報犬馬性。
歸來見親識，握手相弔慶。
丹心皎雖存，白髮生已迸。
慙無羽毛彩，來與鸞凰竝。
鎩翮追羣翔，孤唳驚眾聽。
嚴嚴玉堂署，清禁肅而靜。
職業愧論思，文章慙誥命。
厚顔難久居，歸計無荒逕。
偷閑就朋友，笑語雜嘲詠。
歡情雖索寞，得酒猶豪橫。
羣居固可樂，寵祿尤難幸。
何日早收身，江湖一漁艇。